Kultura Maribor

Razstava: Vino naše vsakdanje
2021-06-17 00:00 - 2022-12-31 00:00 UTC | Pokrajinski muzej 2 Grajska ulica Maribor, Upravna enota Maribor, 2000 Slovenia
Otvoritev: četrtek, 17. junija 2021, ob 18. uri, viteška dvorana, vhod z Grajske ulice.
Razstava s prikazom delovnih šeg in navad sledi koledarskemu letu v vinogradu, vzporedno pa pripoveduje o vlogi vina v vsakdanjem življenju, ob velikih življenjskih prelomnicah in ob praznikih.
Vino predstavi kot živilo, poživilo, naravno zdravilo, njegove temne plati in nakazuje razloge za njegovo vseprisotnost v našem kulturnem okolju. Obiskovalcem je na razstavi na voljo interaktivna miza, ki ponuja vpogled v slavnostne jedilnike različnih zgodovinskih obdobij. Prikazuje odnos do hrane in vina ter spremembe, ki so se dogajale za bogataško mizo od 15. do 20. stoletja.
FOTO: Pivski vrč, bilikum, 1900, Šmarje pri Jelšah
Ogled razstave:

torek-sobota: 10.00-18.00

Povezava do originalnega članka

Strategija razvoja kulture v Mestni občini Maribor 2022-2026
2021-09-01 08:00 - 2022-08-31 17:00 (Europe/Paris) | Maribor, Upravna enota Maribor, 2000
Mestna občina Maribor (MOM) je septembra 2021 začela s pripravo novega lokalnega programa kulture – Strategije razvoja kulture v MOM za obdobje 2022–2026 (SRK). Gre za razvojni dokument, ki bo nasledil pretekli lokalni program kulture, veljaven med letoma 2015 in 2020.
Lokalni program kulture je dokument, s katerim lokalna skupnost opredeli in razvojno načrtuje javni interes na področju kulture, prioritete, ukrepe ter cilje in kazalce za njihovo doseganje. Njegovo pripravo mestnim občinam narekuje 14. člen Zakona o uresničevanju javnega interesa za kulturo (ZUJIK). Za pripravo dokumenta je v MOM pristojen Urad za kulturo in mladino.
V skladu s potrjenimi izhodišči in metodološko zasnovo je bila na začetku septembra 2021 s sklepom župana imenovana strokovna komisija za pripravo SRK v sestavi dr. Karolina Babič, Urška P. Černe, Aleš Novak, Marko Podjavoršek in Mojca Redjko. Koordinator skupine je mag. Klemen Brvar, vodja Urada za kulturo in mladino.
Strokovna komisija je v izhodišče priprave SRK postavila ključne cilje: kulturo celostno osvetliti in jo premisliti iz različnih vidikov, skupnostno uskladiti pogled na prihodnji razvoj kulture, upoštevati integrativni pristop v skladu s sodobnim, trajnostnim načinom bivanja ter pripraviti uresničljiv, a hkrati ambiciozen razvojni dokument z razvojnimi usmeritvami za daljše časovno obdobje.
Proces nastajanja SRK je razdeljen na več faz, ki si načeloma sledijo linearno, a se tudi prepletajo. Analitična in participativna faza sta bili ob koncu januarja 2022 v veliki meri zaokroženi, strokovna komisija je trenutno v fazi sinteze. Sledila bo sklepna faza – javna obravnava osnutka SRK in njegova redakcija na osnovi ugotovitev ter sprejem in potrditev strategije v Mestnem svetu MOM.
*
V analitični in participativni fazi je bila izvedena množica aktivnosti. Opravljen je bil pregled uresničevanja ukrepov Lokalnega programa za kulturo 2015–2020, ki omogoča sistematičen in poglobljen vpogled v vključevanje ciljev in uresničevanje ukrepov preteklega razvojnega obdobja (dokument je dostopen tukaj). Delovna skupina je segmentirala dvanajst ciljnih skupin, ki jih je vključevala na različne načine: preko diferenciranih anket, spletnih vprašalnikov, individualnih pogovorov, delovnih srečanj fokusnih skupin, panelnih srečanj, področnih predstavitev in razprav.
Pregledani so bili evropski in državni strateški dokumenti na področju kulture ter na stičnih področjih, obravnavana so bila področja delovanja nevladnih organizacij, ki delujejo v kulturi, in samostojnih kulturnih ustvarjalcev, javnih kulturnih zavodov, ljubiteljske kulture, zainteresirane javnosti (nagovorjeni so bili ustvarjalci, producenti, premišljevalci kulture), splošne javnosti, organizacij znanja in kulturno-umetnostne vzgoje, delovanja kulturno-kreativnih industrij, socialnega vključevanja na področju kulture, delovanja mestnih četrti in krajevnih skupnosti ter področje večkulturne in mednarodne skupnosti; prečesani so bili kulturno turistični potenciali; k sodelovanju so bili povabljeni mestni svetniki in svetniške skupine. Za izbrana področja ustvarjanja so ekspertize pripravili zunanji področni strokovnjaki.
Doslej je v procesu priprave strategije na različne načine sodelovalo čez 1.000 posameznikov.
Mestna občina Maribor

Kobal & Ilić / Milo za drago
2021-10-28 00:00 - 2022-01-31 00:00 (Europe/Paris) | UGM shop 6 Strossmayerjeva ulica Maribor, Upravna enota Maribor, 2000 Slovenia
Kobal & Ilić / Milo za drago

Tokrat v UGM Šopu predstavljamo kiparko in tetoverko Špelo Kobal in slikarja_ko, ki ustvarja pod enigmatičnim imenom Ilić.

O njuni povezavi lahko razkrijemo le to, da sta bila_i oba_e študenta_ki slikarja Ludvika Pandurja, ki med novembrom in marcem z retrospektivno razstavo nastopa v zgornjih prostorih UGM, v njunih delih pa je morebiti mogoče prepoznati določen umetnikov pečat.
Poiščite ga sami!

http://www.ugm.si/razstave/kobal-ilic-milo-za-drago-4535/

Povezava do originalnega članka

37: življenjska zgodba Josipa Jurčiča
2021-11-10 00:00 - 2021-12-31 00:00 UTC | Izložba UKM
Od 11. novembra je v novem razstavišču ob vhodu v knjižnico – poimenovali smo ga Izložba UKM – na ogled videoprojekcija z naslovom 37: življenjska zgodba Josipa Jurčiča. Prikazuje kratko življenje pisatelja in novinarja, ki je preminil pri 37 letih. Avtorica predstavitve je Nina Lončar, oblikoval jo je Dejan Štampar, video je pripravil Borut Gaber.
Njegova življenjska pot je nanizana v obliki slikovnega gradiva iz fondov UKM, ki jih dopolnjujejo ključne besede. Le-te so povezovalni element med fotografijami in razglednicami. Biografiji sledijo slike spomenika iz fonda PAM in aktualni posnetki spomenika po čiščenju zaradi oskrunitve.
Vizualna predstavitev je del programa Jurčič v Mariboru, s katerim obeležujemo Jurčičevo leto 2021. Na ogled bo do konca letošnjega leta.
Na ogled od 11. novembra do 31. decembra 2021.

Povezava do originalnega članka

Razstava JURČIČ V MARIBORU
2021-11-22 - 2021-12-12 | Trg generala Maistra Trg generala Maistra Maribor, Upravna enota Maribor, 2000 Slovenia
Josip Jurčič je s prvim slovenskim romanom usodno vplival na slovensko književnost in javnost, od intelektualcev tedanjega časa do programov ljudskih gledališč, kjer so Jurčiča igrali in katere so obiskovali tudi preprosti ljudje. V začetku julija 1868 je Jurčič nastopil službo v uredništvu časnika Slovenski narod, ki so ga v Mariboru ustanovili izobraženci iz kroga štajerskih mladoslovencev. Leta 1872 so uredništvo prenesli v Ljubljano, Jurčičeva dela pa so ostala naša skupna dragocena dediščina.

Razstava je del programa Jurčič v Mariboru, s katerim obeležujemo Jurčičevo leto 2021.

Ob podpori Mestne občine Maribor program pripravljajo: Zavod Razvoj Maribor – Lutkovno paragledališče Zvitorepec, Mariborska knjižnica, Mladinski kulturni center Maribor, Univerzitetna knjižnica Maribor, Umetnostna galerija Maribor in Radio Maribor – RTV SLO.

Povezava do originalnega članka

Nestandardni general v modernem formatu
2021-11-25 - 2021-11-30 | Avla
Razstava ob dnevu Rudolfa Maistra predstavlja Maistrovo knjižnico UKM kot del Maistrove virtualne poti in prikaže dostopnost njenega fonda v katalogu COBISS. Pripravili sta jo dr. Vlasta Stavbar in Gabrijela Kolbič.
Na ogled od 23. do 30. novembra.

Povezava do originalnega članka

Božična tržnica
2021-11-26 - 2021-12-29 | Maribor center
Pristna in kakovostna darila!

Sprehodite se po osrednjem prizorišču Božične tržnice Čarobnega Maribora
Praznično okrašene hišice bodo ponujale pisan nabor pristnih, kakovostnih izdelkov domače in umetnostne obrti in tradicionalne kulinarike. Kupili boste lahko darila lokalnih kmetij, vinarjev in sirarjev, sladke dobrote, igrače še mnogo več.
Obiščite nas:
ponedeljek-četrtek: 10.00-20.00
petek-sobota: 10.00-21.00
nedelja in prazniki: 10.00-18.00
Za vstop na Božično tržnico je potrebno dokazilo PCT (prebolel, cepljen, testiran).

Povezava do originalnega članka

SAMOVODEN SPREHOD: PARKPLAC
2021-11-26 00:00 - 2021-12-28 00:00 (Europe/Paris) | Maribor CENTER Maribor
Poleti v njem iščemo prijeten hlad in senco, jeseni nabiramo divje kostanje ter opazujemo barvanje listov, pozimi delamo snežake in spomladi opazujemo, kako se narava znova prebuja. Kadarkoli nam zadiši po miru in naravi, je mestni park pravo mesto, kjer si lahko odpočijemo od mestnega vrveža.

Mariborski mestni park pa je več kot le sprostitev, namenjena samo nam; v njem so svoj dom našle tudi številne vodne ptice, ribe, želve in mnoge druge živali, ki jih lahko z nekaj sreče hitro opazimo. Pa kar 100 različnih listavcev in iglavcev je v parku kot tudi mnogo ostalih skrivnosti, ki jih lahko nekaj najdemo tudi z našim Lovom na zgodbo. Po parku se boste lahko sprehodili na nekoliko drugačen način. Od točke do točke vas bodo usmerjala navodila, rešiti pa boste morali tudi nekaj nalog.
Brez skrbi, niso težke, zagotovo se boste zraven naučili kaj novega, upamo pa, da se boste tudi dobro zabavali.
Lov na krone izvajate samostojno, med 26. 11. in 28. 12. 2021. Potrebujete le rezervacijo paketa.
Kako do svojega Lova na zaklad? Na e-naslov info@rajzefiber.si ali po telefonu 05 90 21 519 nam sporočite, na kateri sprehod bi se radi podali, pridni vilinci vam bomo pripravili paket, ki ga boste prevzeli v prostorih Rajzefibra in vaša mestna dogodivščina se bo lahko pričela.
Število lovov na zaklad je omejeno.
* * *
Udeležba je možna le ob izpolnjenem pogoju PCT (preboleli, cepljeni, testirani).
Dogodki bodo potekali v skladu z navodili in priporočili NIJZ in ob upoštevanju vseh varnostnih ukrepov za preprečevanje širjenja okužbe z virusom covid-19.

Povezava do originalnega članka

Razstava: December z iskrenim pristopom
2021-11-26 10:00 - 2021-12-31 21:00 (Europe/Paris) | Maribor
Mestna občina Maribor, Galerija Media Nox in MKC Maribor vas decembra v sklopu programa Čarobnega Maribora vabimo na razstavo fotografij Karin Rošker, ki si jih lahko ogledate na oknih zapuščenih stavb na Koroški cesti in Slovenski ulici v Mariboru.
Projekt je predstavljen na fotografijah, ki ponazarjajo božični duh – z barvami, okraski in ljudmi, ki so sami resnični okras božiča. Toplina in ljubeči odnosi zaznamujejo sezono.
Bližnje fotografije toplih in mehkih oblačil, pordelih nosov in nasmejanih lic. Bližina, dotik in objem, stik, ki ga pogrešamo. Prijaznost, hvaležnost in radodarnost. Lepota znotraj in zunaj. Spomini in zaključki. December z iskrenim pristopom.
Kuratorka: Sara Nuša Golob Grabner
O UMETNICI
Karin Rošker (1995) je fotografinja in grafična oblikovalka, ki prihaja iz Radelj ob Dravi. Trenutno zaključuje magistrski študij grafičnega oblikovanja na Akademiji za likovno umetnost in oblikovanje v Ljubljani.
Zanima jo predvsem konceptualno izražanje. Fotografija je najpogosteje njen medij izražanja.
Njena dela so bila razstavljena in nagrajena v okviru domačih in tujih festivalov, razstav ter fotografskih in grafičnih natečajev. Pojavljajo se tudi v številnih publikacijah.
Portfolio: https://karinrosker.com/

Povezava do originalnega članka

Ludvik Pandur: retrospektiva
2021-11-27 00:00 - 2022-03-20 00:00 (Europe/Paris) | UGM 6 Strossmayerjeva ulica Maribor, Upravna enota Maribor, 2000 Slovenia
Velika retrospektivna razstava ponuja pregled čez kontinuirano ustvarjalno prakso slikarja Ludvika Pandurja od začetka 70-ih let do danes. Umetnikov obsežen opus bo tokrat prvič celostno prikazan in ovrednoten v tako velikem obsegu.
»V mojem slikarstvu je vedno prisotna srhljivost, deluje v razponu od lepote do groteske, tista zarisana lepota, ki draži in provocira.« (Ludvik Pandur)
Slikarjevo delo zaznamujejo večna prehajanja med figuro in krajino, med mimetičnostjo in abstrakcijo, med liričnim in epskim, med intimnim in mitološkim. Pandur se z izjemno senzibilnostjo odziva na razpoloženjska stanja svoje okolice, od domačega Maribora do številnih potovanj. Navdih črpa v skrivnostnosti mariborskega parka in izobilju mariborske tržnice, pokrajinah razbeljene Kastilje in romantične južne Bavarske, londonskega Soha in newyorškega Manhattna. Je izjemen erudit, velik poznavalec kanona zahodne umetnosti, prvenstveno slikarstva, ob tem pa še mitologije in književnosti, poezije in glasbe, filma in fotografije.

Povezava do originalnega članka

SVETLEČE CVETJE
2021-11-29 00:00 - 2021-12-28 00:00 (Europe/Paris) | Magdalenski park
“Le živeti ni dovolj, imeti moramo sonce, svobodo in majceno cvetlico.” Hans Christian Andersen
Čarobni vrt ne bi bil tako čaroben, če v njem ne bi bilo cvetlic. In ker slednjim zimski čas ni najbolj naklonjen, smo se odločili, da jih naredimo kar sami ter jih delimo z vami. Pričakale vas bodo že na vhodu v čarobni vrt ter vas povabile, da pogumno vstopite in spoznate preostale prebivalce. No, tudi naše cvetlice niso čisto navadne, posute so namreč s čarobnim prahom, da ponoči svetijo in nam kažejo pot. Pisano cvetje, narejeno iz recikliranih materialov, bo v sicer pusto in sivo zimo
prineslo nekaj razigranosti ter barvitosti, ki jo v temnih zimskih dneh pogosto pogrešamo.
Mentorica: Maja Pegan; udeleženci poletnega programa Zveze prijateljev mladine Maribor
* * *
Udeležba je možna le ob izpolnjenem pogoju PCT (preboleli, cepljeni, testirani).
Dogodki bodo potekali v skladu z navodili in priporočili NIJZ in ob upoštevanju vseh varnostnih ukrepov za preprečevanje širjenja okužbe z virusom covid-19.

Povezava do originalnega članka

KRESNIČKE
2021-11-29 00:00 - 2021-12-28 00:00 (Europe/Paris) | Magdalenski park
Kresničke so utrinki, ki so našli svojo pot do Zemlje.

Se še spomnite nestrpnega čakanja, da je v poletnih dneh končno padel mrak in smo se kot otroci navdušeni podali v iskanje kresničk? Te male žuželke so v nas prebudile otroško radovednost in navdušenje. Ko smo kakšno ujeli, je bilo nekaj posebnega. Lovljenje kresničk smo prerasli, a ostali so lepi spomini, ki jih bomo v čarobnem vrtu pripeljali nazaj. Te male, svetleče pikice, narejene iz recikliranega materiala, se bodo skrivale v čarobnem vrtu ter nas z malo nostalgije popeljale nazaj v
naše otroštvo.
Mentorica: Maja Pegan; udeleženci poletnega programa Zveze prijateljev mladine Maribor
* * *
Udeležba je možna le ob izpolnjenem pogoju PCT (preboleli, cepljeni, testirani).
Dogodki bodo potekali v skladu z navodili in priporočili NIJZ in ob upoštevanju vseh varnostnih ukrepov za preprečevanje širjenja okužbe z virusom covid-19.

Povezava do originalnega članka

Lumina
2021-11-29 00:00 - 2021-12-31 00:00 UTC | Magdalenski park
Ščepec čarobnosti sredi zimskega parka.
Čeprav narava pozimi spi, v našem parku ni čisto tako. Ko se zimsko sonce spusti za vrhove in mesto zajame tema, se naš park, ki je skozi dan takšen kot vsi ostali, spremeni v pravcati mali čarobni vrt. Na plan pokukajo najrazličnejša skrivnostna bitja ter s svojo svetlobo začarajo Magdalenski park. Na vhodu v vrt nas bo pozdravilo Svetleče cvetje ter nas povabilo, da pokukamo med krošnje ter poiščemo Kresničke, Moherčice, Nočnika in »špinačo«, ki nam bo posredovala sporočilo v Morsejevi kodi.
A v čarobnem vrtu ne bomo odkrivali samo skrivnostnih prebivalcev, ampak se bomo podali tudi na odkrivanje samega sebe. Preko “Portala do sebe” boste ugotovili, da se delček čarobnosti skriva v vsakem izmed nas, le podati se morate na pot in odpreti svoje srce. In, ko bomo že res utrujeni, nas bo Zalin Cikel popeljal v svet premikajočih senc in nežne glasbe, ki se skrivajo pod belo kupolo.
Se srečamo v čarobnem vrtu, polnem barv, svetlobe in skrivnostnih bitij.
– – –
𝗦𝘃𝗲𝘁𝗹𝗲č𝗲 𝗰𝘃𝗲𝘁𝗷𝗲
»Le živeti ni dovolj, imeti moramo sonce, svobodo in majceno cvetlico.« Hans Christian Andersen
Čarobni vrt ne bi bil tako čaroben, če v njem ne bi bilo cvetlic. In ker slednjim zimski čas ni najbolj naklonjen, smo se odločili, da jih naredimo kar sami ter jih delimo z vami. Pričakale vas bodo že na vhodu v čarobni vrt ter vas povabile, da pogumno vstopite in spoznate preostale prebivalce. No, tudi naše cvetlice niso čisto navadne, posute so namreč s čarobnim prahom, da ponoči svetijo in nam kažejo pot. Pisano cvetje, narejeno iz recikliranih materialov, bo v sicer pusto in sivo zimo prineslo nekaj razigranosti ter barvitosti, ki jo v temnih zimskih dneh pogosto pogrešamo.
Mentorica: Maja Pegan; udeleženci poletnega programa Zveze prijateljev mladine Maribor.

𝗞𝗿𝗲𝘀𝗻𝗶č𝗸𝗲
Kresničke so utrinki, ki so našli svojo pot do Zemlje.
Se še spomnite nestrpnega čakanja, da je v poletnih dneh končno padel mrak in smo se kot otroci navdušeni podali v iskanje kresničk? Te male žuželke so v nas prebudile otroško radovednost in navdušenje. Ko smo kakšno ujeli, je bilo nekaj posebnega. Lovljenje kresničk smo prerasli, a ostali so lepi spomini, ki jih bomo v čarobnem vrtu pripeljali nazaj. Te male, svetleče pikice, narejene iz recikliranega materiala, se bodo skrivale v čarobnem vrtu ter nas z malo nostalgije popeljale nazaj v naše otroštvo.
Mentorica: Maja Pegan; udeleženci poletnega programa Zveze prijateljev mladine Maribor.

𝗣𝗼𝗷𝗲𝗷 𝗷𝗼, č𝗲 𝗻𝗲, 𝗯𝗼š 𝘀𝗹𝗮𝗯𝗼𝗸𝗿𝘃𝗻𝗮
Med imaginarnim in realnim, med javnim in zasebnim, med preteklostjo in sedanjostjo …
Monika Pocrnjić je intermedijska umetnica, hekerca in likovna pedagoginja. Rada riše, spajka in predeluje uporabne predmete ter jih sestavlja v instalacije za performativne namene. Njena svetlobna instalacija z naslovom »Pojej jo, če ne, boš slabokrvna«, je skrivnosten objekt v obliki žarnice na drevesu ter je plod raziskovanja vpliva svetlobnih naprav na dojemanje vrta in telesa. Skrb za zdravje je postala pomembna tema v vsakdanjem življenju posameznika in družbe. Vizualna predstavitev sporočil je poenostavljena in kodirana v Morsejevi kodi.
Utripajoča led dioda v raztopini špinače in alkohola posreduje sporočila v Morsejevi kodi:
»Nimaš rada špinače?«
»Popaj obožuje špinačo.«
»Pojej jo, če ne, boš slabokrvna.«
»Potrebe po železu in kalorijah se ob težji fizični obremenitvi povečajo.«
»S pravilno izbiro prehrane lahko preprečimo pomanjkanje železa v telesu.«
»Vitamin C povečuje absorpcijo železa.«
»Kava in čaj zmanjšata absorpcijo železa v telo.«
»Imam med zobmi špinačo?«
Delo ponuja premislek o načinu zapisa in prenosa informacij, ki so v sedanjosti drugače kodirane, kot so bile v preteklosti.
Mentorica: Monika Pocrnjić; udeleženci poletnega programa Zveze prijateljev mladine Maribor.

𝗠𝗼𝗵𝗲𝗿č𝗶𝗰𝗲
Ko pade tema, zaživijo Moherčice.
Moherčic ne najdete nikjer drugje, saj živijo le v našem čarobnem vrtu. Toda nikar ne skrbite, čeprav jih še niste videli, jih boste v našem vrtu hitro opazili in prepoznali.
Moherčice so prostorska instalacija v eksterierju, sestavljena iz mrežaste površine, od koder izraščajo abstrahirana telesa, ki se naseljujejo v gručah. Površina njihovih teles je prekrita z UV aktivno barvo, ki zaživi le v temi v parku, med drevesi. Telesca manjših dimenzij se z nitmi povezujejo med seboj in s površino, iz katere rastejo. Občutek mehkobe naseljuje njihov neaktiven gib in svetloba, ki jo oddajajo, jih pošilja med različne svetove.
Avtorica: Nina Šulin

𝗡𝗼č𝗻𝗶𝗸
Med krošnjami ujemi nočnega metulja.
Tako, kot ima leto štiri letne čase, ima metulj štiri življenjske cikle. Njegovo življenje se začne kot jajčece, ki se spremeni v gosenico, ta postane kokon in iz njega se na koncu razvije metulj ter s tem zaključi svoje popotovanje. Njegovo spreminjanje oblik za mnoge kulture simbolizira človeško dušo ter spremembe in preobrazbe, ki jih vsi mi doživljamo v svojem življenju.
Tudi v našem čarobnem vrtu boste lahko našli metulja, in to ne le kateregakoli, ampak nočnika. To so tisti metulji, ki na plano pokukajo ponoči, so nekoliko manj pisani od svojih dnevnih bratov in sester, a zato nič manj zanimivi. Ste denimo vedeli, da nekateri nočni metulji letijo tudi, ko je temperatura pod lediščem? Ali pa, da se nekateri v svojem kratkem življenju sploh ne hranijo in koristijo energijo, ki so jo nabrali, ko so bili še gosenice? Seveda je nočnik iz našega čarobnega vrta posebne vrste, lahko bi celo rekli, da je malce čaroben. Čeprav kot ostali prebivalci vrta zaživi ob temi in se skrije ob prvem svitu, pa ima kljub temu rad svetlobo. Tako zelo, da jo nosi s seboj in s tem poskrbi, da ga lahko v trdi temi hitreje najdemo. Zato odprite oči, pokukajte med krošnje in prepričani smo, da ga boste našli.
Avtorica: Maja Pegan

𝗣𝗼𝗿𝘁𝗮𝗹 𝗱𝗼 𝘀𝗲𝗯𝗲
Čarovnijo življenja si krojimo sami.
Prihaja zima, dnevi se krajšajo in korona je še vedno tukaj, zato se vedno pogosteje znajdemo v borbi s svojimi čustvi. Naša življenja postajajo vedno bolj stresna in vedno manj se ukvarjamo sami s seboj.
Zaradi preobremenitve s slabimi stvarmi včasih pozabimo na pozitivne plati in na tisto, kar dejansko šteje. Zato se v čarobnem vrtu podajmo na pot do portala, kjer bomo doživeli čustveno preobrazbo. Pot se bo začela s hladno, modro barvo, in končala s toplo, rumeno barvo, vmes pa nas bodo spremljala napisana sporočila in zgodbe posameznikov – tiste najlepše in tudi tiste najbolj boleče. S tem vas želimo spomniti, da niste sami, da je čarovnija življenja v delitvi trenutkov z drugimi. Na koncu poti boste prišli do portala, kjer boste videli svoj odsev, ki vas bo opomnil, da je magični svet v nas in da si čarovnijo krojimo sami.
Mentorica: Maja Pegan
Avtorice: Danaja Zavec, Sara Zavernik, Lana Stepišnik, Atena Bošnjak, Kristina Žižek (Fakulteta za elektrotehniko, računalništvo in informatiko, študijska smer Medijske komunikacije)

𝗖𝗶𝗸𝗲𝗹
»Seveda ti bo nekoč uspelo priti skozenj. Skozi tisti siloviti vihar. Skozi ta metafizični in simbolični vihar. Ampak tudi če je to le metafizični vihar, tudi če je to le simbolični vihar, ti bo kot tisoč britvic zarezal v telo. Marsikdo bo krvavel v njem, in tudi ti boš. Toplo, rdečo kri. Zajel jo boš z rokami, svojo kri in kri drugih ljudi. In ko boš na drugi strani, ti verjetno ne bo povsem jasno, kako se ti je uspelo prebiti. Verjetno ne boš povsem prepričan, če je vihar res izginil. Le ena stvar ti bo popolnoma jasna. Ko boš izstopil iz viharja, ne boš isti kot takrat, ko si vstopil v vihar. To je pomen tega viharja.« (Haruki Murakami, Kafka na obali)
Koncept dela izhaja iz osebne izkušnje doživljanja svetila. Avtorico Zalo Zagoršek Golob spomini vežejo na čas, ko so jo strašile sence nočne svetilke in na občutek, kako se je njeno dojemanje teh senc spreminjalo do točke fascinacije. Sence so prisotne pri vseh objektih in virih svetlobe. Ne glede na minimalno količino svetlobe senca obstaja. Brez objekta senca ne obstaja in brez sence ne obstaja objekt. Vrtenje steklenega dela ponazarja cikel življenja, v katerem se vse vrti v krogu – letni časi, čustvovanja, sanje in zgodovinski dogodki. Vrtenje v krogu je lahko hkrati frustracija in fascinacija, pri čemer želi avtorica pri gledalcu vzbuditi predvsem slednje.
Avtorica: Zala Zagoršek Golob

– – –

❅ Vstopnine ni.

Festival Vilinsko mesto je skupni projekt organizacij 𝗡𝗮𝗿𝗼𝗱𝗻𝗶 𝗱𝗼𝗺 𝗠𝗮𝗿𝗶𝗯𝗼𝗿, 𝗱𝗿𝘂š𝘁𝘃𝗼 𝗛𝗶š𝗮! in 𝗭𝗮𝘃𝗼𝗱 𝗠𝗔𝗥𝗦 𝗠𝗮𝗿𝗶𝗯𝗼𝗿.
Program omogoča: 𝗠𝗲𝘀𝘁𝗻𝗮 𝗼𝗯č𝗶𝗻𝗮 𝗠𝗮𝗿𝗶𝗯𝗼𝗿.

Se srečamo v čarobnem vrtu, polnem barv, svetlobe in skrivnostnih bitij.

Več o dogodku

Povezava do originalnega članka

ENIMATION - ŠOLA ANIMIRANEGA FILMA, 15+
2021-11-29 18:30 UTC | Vetrinjski dvor
Zavod MARS Maribor skupaj z Društvom za razvoj filmske kulture že od leta 2014 v Mariboru izvaja celoletno šolo animiranega filma, ki je v taki obliki edinstvena v Sloveniji. Namen šole je spodbuditi zanimanje otrok, mladih in odraslih za kakovostne animirane filme.

Delavnice potekajo 1x tedensko in ponujajo raziskovanja različnih tehnik animiranega filma, snemanje gibljivih slik, zvoka ter “pripovedovanje” zgodb in kratkih idej v obliki animacije.
Preko različnih aktivnosti, iger, ogledov in pogovorov ter praktičnega dela celovito spoznavamo umetnost animiranja in animiranih filmov. Udeležence spodbujamo h kritičnemu mišljenju, z aktivnostmi pa pripomoremo tudi k razvijanju empatije, radovednosti in ustvarjalnosti. Pri samem delu povezujemo klasične likovne tehnike z uporabno novih medijev. Na ta način ustvarjamo vez med novimi in klasičnimi orodji, preko katerih ohranjamo in spodbujamo razvoj ročnih spretnosti in finomotorike. Delo
poteka v skupinah, ker je za kvalitetni končni izdelek potrebno veliko dela, ki zahteva paleto znanj iz različnih umetniških, znanstvenih in tehničnih področij. Na ta način spodbujamo tudi kakovostno komunikacijo in krepimo socialne kompetence.
Šola je namenjena mladim in odraslim, ki se želijo izobraževati v umetnosti animiranega filma. Zahtevnost je prilagojena starosti in zanimanju udeleženca. Z animiranimi filmi, ki jih ustvarjamo v ENIMATION school, se udeležujemo filmskih, tekmovalnih in ljubiteljskih, festivalov širom po svetu.
Šolo vodi izkušena mentorica animiranih filmov mag. Hana Repše, delavnice pa tudi Brina Fekonja.
Naučimo se ustvarjati animirane filme. Ja, čisto zaresne!

Cena za tečaj je 80 EUR/mesec
PRIJAVA:https://docs.google.com/forms/d/e/1FAIpQLSfxUfUARRz9_Ah0i7Ja4ymHqv0bJPPOakabCzP3IK-Cj7F6UA/viewform?usp=pp_url
Več informacij na: info@marsmaribor.org
Udeleženci delavnice prejmejo vse potrebne materiale, napotke in spodbudo za delo.
Obvezne so prijave. Število mest je omejeno na 10. Minimalno število za izvedbo aktivnosti je 5 oseb.
Za udeležbo na aktivnostih je potreben PCT oz. veljavni ukrepi vlade za zajezitev epidemije.
Organizator si pridržuje pravico do spremembe programa. Ravnamo odgovorno do sebe in drugih.

Povezava do originalnega članka

Bojan Sobočan: Zlomljena
2021-12-01 00:00 - 2021-12-13 00:00 (Europe/Paris) | Avla
Fotografsko razstavo na temo boja proti nasilju nad ženskami so ob 10. obletnici Svetovalnice za žrtve nasilja in zlorab Maribor pripravili fotograf Bojan Sobočan, Center za socialno delo Maribor in UKM.
Na ogled od 1. do 13. decembra.

Povezava do originalnega članka

Vilinsko mesto 2021
2021-12-01 16:00 - 2021-12-30 16:00 UTC | Maribor – center Upravna enota Maribor, 2000 Slovenija
Pravljični festival ustvarjalnosti, doživetij in svetlobe

Vabimo vas, da spremljate spletno stran Vilinsko mesto, FB stran Vilinsko mesto in Instagram Vilinsko mesto, da boste prvi izvedeli, kaj, kam in kako!
Oglejte si tudi:

Koledar dogodkov Vilinsko mesto I Programska knjižica Vilinsko mesto
Program festivala Vilinsko mesto bo prilagojen trenutnim ukrepom in razmeram.

Za posamezne prireditve je potrebna vstopnina!

Še malo in popoldnevi se bodo zavili v temo. Juhu! To namreč pomeni, da bodo kmalu zažarele lučke Vilinskega mesta 2021.
Vilinsko mesto so čarobni kotički, ulice, dvorišča, izbe in razstavišča v središču Maribora, kjer se bodo ves december odvijale raznolike kulturne prireditve in ustvarjalne delavnice za vse generacije. Tradicionalni decembrski festival, ki pod pordelimi noski riše široke nasmehe, premrle dlani pa segreva z navdušenimi aplavzi, bo na številnih prizoriščih v mestu gostil izbrane umetnike, obrtnike in druge ustvarjalce z raznolikimi dogodki in programi za vse otroke – tiste taprave in tiste po duši. Skupaj se bomo igrali, ustvarjali in družili ter poskrbeli, da bodo zadnji tedni leta polni radosti in svetlobe.
Jedro dogajanja bo seveda v čarobnem Vilinskem dvoru, kjer si bodo oder delile glasbene, lutkovne in gledališke predstave. Tu bodo tudi priljubljene ustvarjalne delavnice, pa plesne in DJ delavnice, čitalnica, igralnica, pravljice, razstave, stara obrt, predavanja in še in še stvari, ki bodo razburkale domišljijo ter nakravžljale možgančke. Večerni glasbeni program, ki bo še posebej bogat ob adventnih vikendih in počitnicah, pa bo dodobra razgrel tudi grla in noge. Plesali bomo in peli.
Za iskrice v očeh bodo znova poskrbele svetlobne postavitve Lumina. Ta priljubljena vila je letos našla nov kotiček mesta – v siju njene svetlobe bo zasijal eden od mariborskih parkov. Ne bomo izdali kateri, saj ga ne boste mogli spregledati. Nova prizorišča letos dobijo tudi ulični artisti, ki jih v mesto pripelje Ana Mrzla. Skupaj z njimi bomo rajali in razgrajali vse do trenutka, ko bo treba v slovo pomahati dedku Mrazu. Z njim se bodo poslovili tudi vile in vilinci.
A dotlej je še daleč. Natančno mijljavžntmilijonovsedemnajsttisočinpet čudovitih in nepozabnih vilinskih trenutkov.

Za nakup vstopnic in ogled dogodkov velja PCT pogoj.

Povezava do originalnega članka

ČAROBNA MAGDALENCA
2021-12-01 18:00 UTC | Magdalenski park
Vodstvo po Lumini
Na zimski potep po čarobnem vrtu. Ste se med sprehodom po čarobnem vrtu vprašali, kako zasvetijo cvetlice ali pa iz kakšnih skrivnostnih zvarkov je sestavljen čarobni eliksir, ki se svetlika med krošnjami dreves? Morda to, kako dolgo so nastajale Kresničke? Zakaj čarobni vrt in kako se je v njem znašel nočnik? Med sprehodom po Luminem čarobnem vrtu se pojavlja nešteto vprašanj in nanje bo odgovorila naša vilinka Maja – tista glavna, ki je “zakrivila”, da nas zadnjih nekaj let
vsako zimo obišče Lumina.
Popeljala vas bo po čarobnem vrtu, vam predstavila letošnje svetlobne umetnine, ki se letos prav vse predstavljajo prvič. Odgovorila vam bo na vprašanja o tem, kako so nastale, iz česa so narejene in kakšno zgodbo nosijo s seboj. Kdo ve, z malo sreče in dovolj odprtimi očmi boste morda celo srečali kakšnega vilinca, ki je pomagal ustvariti Čarobni vrt sredi Magdalenskega parka.
Kuratorka: Maja Pegan
* * *
Udeležba je možna le ob izpolnjenem pogoju PCT (preboleli, cepljeni, testirani).
Dogodki bodo potekali v skladu z navodili in priporočili NIJZ in ob upoštevanju vseh varnostnih ukrepov za preprečevanje širjenja okužbe z virusom covid-19.

Povezava do originalnega članka

Čarobna Magdalenca
2021-12-01 18:00 - 19:30 UTC | Maribor center
Vodstvo po svetlobnih instalacijah Lumine.

Povezava do originalnega članka

To noč sem jo videl
2021-12-01 19:00 - 23:00 UTC | Stara dvorana
Drago Jančar, Janez Pipan
Scenska balada v treh slikah
Režija: Janez Pipan

Predstava traja 4 ure in ima 2 odmora. Premiera: 24. september 2021, Stara dvorana

Koprodukcija Drame SNG Maribor, Burgteatra Dunaj, Jugoslovenskega dramskega pozorišta Beograd in Cankarjevega doma Ljubljana.
Brezčasna zgodba o času, ki nekatere spremeni v ljudi, druge pa v pošasti
Drago Jančar je velikan slovenske, evropske in svetovne literature. Brezčasen, mojstrski pripovedovalec se v svojih romanih, novelah, kratkih zgodbah in dramah dotika globokih ran Slovenije in našega širšega kulturnega prostora, tako imenovane Mitteleurope. Njegove zgodbe segajo v bližnjo ali daljno preteklost, v današnji kruti kapitalistični moment, v neimenovane prostore nesvobode, včasih bivajo v metafori ali pa, kot se zgodi le največjim, sestavijo vse elemente pripovedi, vse svoje
pisateljske značilnosti in pripovedne kvalitete v brezčasno mojstrovino, kot je roman To noč, ko sem jo videl.
Odrska postavitev romana To noč sem jo videl je eden najambicioznejših umetniških projektov v zgodovini samostojne Slovenije. Nastal bo kot koprodukcija med dunajskim Burgteatrom (pod vodstvom Martina Kušeja), srbskim Jugoslovenskim dramskim pozorištem ter Cankarjevim domom. Koprodukcija z mednarodno zasedbo ni nastala zaradi naključnih povezav, ampak je logična posledica vsebine romana. Pet pripovedovalcev, ki v romanu govorijo pretresljivo zgodbo Veronike Zarnik, je namreč različne
narodnosti. Vsak od njih odstira Veronikino usodo z njegove oziroma njene perspektive – srbski oficir Stevan, Veronikin ljubimec, njena dementna mati, nemški zdravnik, hišna gospodinja Joži ter ostareli partizan Jeranek odvijejo zamotan klobčič ljubezni, ljubosumja, poguma, pa tudi krutosti, izdaje, vsega človeškega. Čeprav gre za pet prvoosebnih zgodb, so te polne dogodkov, situacij. Ljubezenska zgodba med Veroniko in Stevanom, vihra druge svetovne vojne, Veronikina končna usoda, pa vsi
pisani, izjemno izpisani karakterji, ki kličejo po utelešanju odlične mednarodne igralske zasedbe.
Janez Pipan, ki je pripravil odrsko priredbo in uprizoritev tudi režiral, je intelektualec neznanskih širin, ki se je z Jančarjem srečal že v uspešni postavitvi njegovega romana Katarina, pav in jezuit na odru ljubljanske Drame, ki jo je Pipan dolga leta uspešno vodil. Za uspešno odrsko postavitev takega romana, kot je To noč sem jo videl, ni dovolj “le” režijska vizija. Potrebne so življenjske izkušnje, širina, načitanost, predvsem pa ljubezen in spoštovanje do vsega, kar je človeško, krhko.
Pipanova adaptacija teksta ohrani kronološko razdrobljenost, a se nasloni na dele romana, ki so situacijsko najbolj bogati in zanimivi. Gre za sodobni, poetični realizem, kjer se leta izkušenj zrcalijo v umirjeni, dostojanstveni režijski poetiki, ki odlično sovpada z zadržanim, dodelanim, izpiljenim Jančarjevim slogom.

Zasedba
Veronika Zarnik – Nataša Matjašec Rošker
Leo Zarnik – Blaž Dolenc
Stevan Radovanović – Milan Marić
Major Ilić – Nebojša Ljubišić
Gospa Josipina – Milena Zupančič
Peter, njen mož/Filip, Leov brat – Davor Herga
Horst Hubmayer, oficir Wehrmachta – Daniel Jesch
Joži, gospodinja – Mateja Pucko
Jeranek, delavec in partizan – Matevž Biber
Jeranek v poznejših letih – Vladimir Vlaškalić
Pevka (iz Vranja) – Mirjana Šajinović
Angleški vojak, stražar – Anže Krajnc
Fani, kuharica – Irena Varga
Franc, strežnik – Ivica Knez
Vito, pianist – Robert Mraček
Pesnik – Matija Stipanič
Wallner, esesovec, poveljnik Gestapa v Kranju – Alfonz Kodrič
Kostja, komisar – Kristijan Ostanek
Peter, partizan in oficir Ozne – Nejc Ropret
Janko Kralj – Petja Labović
Medicinska strežnica – Mojca Simonič
Vojak – Dane Radulović
Trobači – Anže Krajnc (trobenta), Matjaž Kaučič (trobenta), Žan Pečenik (evfonij), Ivica Knez (bobni)
Gostje na Podgorskem – Davor Herga, Robert Mraček
Vito, pianist – Vladimir Mlinarić
Gostje na Podgorskem – Matija Stipanič, Mirjana Šajinović, Mojca Simonič, Nejc Ropret, Kristijan Ostanek
Kosci – Davor Herga, Nejc Ropret, Kristijan Ostanek
Žanjici – Mirjana Šajinović, Mojca Simonič
Scenograf Marko Japelj, avtorica videa Vesna Krebs, kostumograf Leo Kulaš, skladatelj in izvajalec scenske glasbe Milko Lazar, korepetitor in avtor glasbenih priredb Robert Mraček, oblikovalec svetlobe Andrej Hajdinjak, oblikovalec odrskega giba in borilnih veščin Sergio Moga, lektorica Metka Damjan, prevajalca romana v nemški jezik Klaus Detlef Olof in Daniela Kocmut, prevajalka romana v srbski jezik Ana Ristović, prevajalki na vajah za nemški jezik Brabara Lečnik in Tjaša Šket, prevajalka
pesmi Počiva jezero v tihoti v španski jezik Mojca Medvedšek, asistent režije Žiga Hren (študent AGRFT), asistentka kostumografa Lara Kulaš, asistent skladatelja Marjan Peternel, za potrebe uprizoritve sta prevod priredila Klaus Detlef Olof in Daniela Kocmut.
V uprizoritvi sta uporabljeni pesmi “Ob uri mraka” in “V požarih plamteče ljubezni” Pavla Golie iz zbirke Pesmi o zlatolaskah (1921) in pesem “Slovenska” Ivana Roba.
V uprizoritvi so uporabljene skladbe: Bože pravde (izvajalec: Beograjska filharmonija, živa izvedba, Youtube), Marširala kralja Petra garda (Youtube), Hej brigade (Matej Bor, Karol Pahor, priredba Stjepan Dlesk, izvajalec Partizanski pevski zbor in godba milice, dirigent Radovan Gobec), Svobodna Slovenija (Pavel Šivic, France Kosmač, Mile Klopčič, priredba Vinko Štrucl, izvajalec Partizanski pevski zbor in godba milice, dirigent Radovan Gobec); Robert Mraček je za uprizoritev priredil
naslednje skladbe: Počiva jezero v tihoti (slovenska ljudska, izvajalec Mešani pevski zbor SNG Maribor), Tutti Mi Chiamano Bionda, La Mula de Parenzo, Die Wacht am Rhein, Je pa davi slanca pala, Otvori mi belo Lenče, Da znaeš mori mome.
V uprizoritvi je uporabljen motiv iz slike Kolona Ive Šubica.

Povezava do originalnega članka

Aida
2021-12-02 19:30 UTC | Velika dvorana, SNG Maribor 27 Slovenska ulica Maribor, Upravna enota Maribor, 2000 Slovenia
Giuseppe Verdi
Aida
Režija: Pier Francesco Maestrini

Premiera: 26. november 2021, Velika dvorana

Velika opera v štirih dejanjih
Libreto Antonio Ghislanzoni
Praizvedba opere 24. december 1871, Kedivska opera v Kairu
Aida je opera v štirih dejanjih in sedmih slikah, v kateri se je Verdi vsaj podzavestno, če že ne odkrito zgledoval po formatu francoske velike opere (fr. grand opéra), v katero so z namenom poudarjanja spektakularnosti in impozantnosti vključene še razkošne plesne (baletne) točke. Operni libreto naj bi po osnutku egiptologa Françoisa Augusta Marietteja napisal Antonio Ghislanzoni, čeprav je okrog literarne predloge še nekaj nejasnosti. Predvsem ni natanko dognano, kdo je resnični avtor
osnutka, bodisi omenjeni egiptolog in arheolog Mariette, ki je libreto predložil Verdijevemu prijatelju Camillu du Loclu, bodisi Mariettejev brat Eduard, ki je leta 1866 spremljal svojega brata po Egiptu, ko je zbiral dokumentarni material za razstavo leta 1867, in ki trdi, da je pravi pisec osnutka. Za nameček pa obstaja še četrta možnost avtorstva, ki ga dokazuje ameriška zgodovinarka in muzikologinja Mary Jane Phillips-Matz, saj naj bi po nekaterih indicih resnični avtor libreta bil
Temistocle Solera, ki se je podpisal pod avtorstvo libretov kar pet Verdijevih oper – Oberto, Nabucco, Lombardijci na prvi križarski vojni, Ivana Orleanska in Atila).
Kakorkoli že, po francoskem besedilu Camilla du Locla je Antonio Ghislanzoni (1824–1893), nekdanji baritonist, izdajatelj milanskega glasbenega časopisa Gazetta musicale in plodovit prirejevalec opernih libretov, delo prevedel v italijanščino, Verdi pa je sodeloval pri njegovi dokončni obliki. Opero je sicer naročil egiptovski podkralj Ismail paša za slovesnosti ob odprtju Sueškega prekopa leta 1870, a se je premiera zaradi nemško-francoske vojne zavlekla za več kot eno leto. 24. decembra
1871 je bila Aida le izvedena z ogromnim uspehom in je kmalu postala ena najbolj priljubljenih Verdijevih del in ena najbolj priljubljenih oper svetovnega repertoarja nasploh. Ko je obšla že vse svetovne odre, je leta 1912 v novi luči zasijala ob vznožju piramid na prostem.
Aida je po pravici eno najpomembnejših Verdijevih del. Skladatelj jo je oblikoval v velikih sestavih, tj. v prepričljivih glasbenodramaturških konfiguracijah z učinkovitimi stopnjevanji in predvsem s pretanjenim glasbenim kontrastiranjem med čustveno intimnim in družbenim, herojskim oziroma javnim. Že to, da je tako časovno kot prostorsko posegel v antično porečje afriškega Nila, je vneslo v evropski kulturni kontekst več kot zgolj mimobežno zanimivost. Z novimi harmonskimi sozvočji in s
tematiko, ki naj bi bila naslonjena na krajevno barvitost obrežij Nila, je Verdi pričaral eksotiko, ki je bila za tedanje (in tudi sedanje) občinstvo privlačna od prvega trenutka. Dosledneje kot v svojih prejšnjih glasbenogledaliških delih je Verdi izkoristil možnosti vodilnega motiva, ki se v operi ponavlja vselej, ko nastopi neka konkretna oseba oziroma se pojavi neka določena situacija. Na motivu Aide kot naslovne “junakinje”, Radamèsove srčne izvoljenke, sicer etiopske sužnje v
egiptovskem ujetništvu, sloni predigra opere; motiv faraonove hčere Amneris, ki je prav tako zaljubljena v Radamèsa, pa je drugi najpomembnejši glasbeni domislek. Večkrat se ponavlja motiv ljubosumja, vmes pa je posejanih nešteto čudovitih melodičnih invencij, od Radamèsove romance, namenjene Aidi v prvem dejanju (Celeste Aida), Aidini herojsko-hrepeneči ariji Ritorna vincitor (s konca prvega dejanja), prek triumfalnih fanfar iz drugega dejanja pa vse do sklepnega dueta v četrtem dejanju, ko
se Aida in Radamès, objeta v grobnici, v svojih poslednjih skupnih trenutkih poslavljata od sveta.

Zasedba
Dirigent: Francesco Rosa
Aida – Rebeka Lokar
Radames – Oscar Marin
Amneris – Irena Petkova
Ramfis – Luka Ortar
Kralj – Alfonz Kodrič
Amonasro – Jaki Jurgec
Svečenica – Valentina Čuden
Glasnik – Bogdan Stopar
Scenograf Alfredo Troisi, kostumograf Luca Dall`Alpi, oblikovalec luči Merat Pascal, zborovodkinja Zsuzsa Budavari Novak, asistent režije Tim Ribič, koncertna mojstra Saša Olenjuk, Oksana Pečeny Dolenc

Povezava do originalnega članka

Razstava: PROŽNOST
2021-12-03 10:00 - 2022-01-06 19:00 (Europe/Paris) | Galerija Media Nox
Galerija Media Nox in MKC Maribor vas v sodelovanju s Pedagoško fakulteto Univerze v Mariboru vabimo na ogled razstave del študentov, ki bo v galeriji Media Nox na Židovski ulici 12 v Mariboru na ogled od petka, 3. decembra 2021 (Ta veseli dan kulture) do četrtka, 6. januarja 2022.

Mentorji:

Samuel Grajfoner
Anka Krašna Kocijan
Arjan Pregl
Oto Rimele
Petra Varl
Dušan Zidar

Kurator razstave je Janez Balažic.

Udeležba je mogoča ob izpolnjevanju pogoja PCT. Dogodek bo potekal v skladu z navodili in priporočili NIJZ in ob upoštevanju vseh varnostnih ukrepov za preprečevanje širjenja okužbe COVID-19.

Ana Zmrzlak: ZI ENRČ V OLEB
risba, kolaž, prostorska postavitev
mentorja: Arjan Pregl, Petra Varl
(izbirni predmet Risba, 2.stopnja 2. stopnje likovne pedagogike)

Povezava do originalnega članka

Predstavitev knjige V pesmih je moje življenje
2021-12-04 18:00 - 19:00 UTC | Avditorij Lutkovnega gledališča Maribor 2a Vojašniški trg Maribor, Upravna enota Maribor, 2000 Slovenia
V pesmih je moje življenje.
Ne kakor se je zares dogajalo,
temveč kakor sem ga občutila.
Neža Maurer
Prijazno vabljeni na predstavitev literarne biografije V PESMIH JE MOJE ŽIVLJENJE,
avtorice LILJANE JARH, ki bo v soboto, 4. decembra 2021 ob 18.uri,
v veliki dvorani Lutkovnega gledališča Maribor.
Z avtorico knjige, ki je izšla ob 90-letnici pesnice Neže Maurer, se bo pogovarjala Zora A. Jurič.
Dogodek bo potekal v skladu z navodili NIJZ, za udeležbo je potrebno izpolnjevanje PCT pogojev.

Povezava do originalnega članka

Kako smo prišli do sem?
2021-12-04 20:00 - 21:30 UTC | Intimni oder – GT22 22 Glavni trg Maribor, Upravna enota Maribor, 2000 Slovenia
Gregor Zorc in Matej Recer, dva izjemna pripovedovalca zgodb, nas igrivo potisneta v vrtinec različnih časovnih obdobij, osebnih zgodovin, zgodb svojih staršev, znancev in neznancev.
Intimno pripoved naslonita na grozote druge svetovne vojne, ki se bijejo z mirno podgorjansko domačnostjo, strategije preživetja v Jugoslaviji s svetovljanskostjo globalnega kapitalizma, vaška solidarnost z urbanim nezaupanjem, življenje s smrtjo. Sodobna barda nas brezkompromisno soočata s kulturnimi razlikami, drugačnimi časi, a istimi prostori. S prevračanjem družbenih kontekstov preko individualnih zgodb gradita vpogled v bistvo človeškosti. Avtorja tako bolj kot o sebi govorita o nas. Njuno vprašanje »Kako smo prišli do sem?« hkrati že ponuja odgovor: »Naprej gremo lahko samo skupaj!«
Avtorja in izvajalca: Gregor Zorc in Matej Recer
Produkcijska partnerja: Moment in Gledališče Glej

28. 11. 2021, 20:00 → 21:30,
4. 12. 2021, 20:00 → 21:30,
5. 12. 2021, 20:00 → 21:00

Vstopnina od 5,00€ do 7,00€

Povezava do originalnega članka

Filmske nedelje v Lutkovnem: Oče
2021-12-05 19:00 - 21:00 UTC | Maribor center
Z dvema oskarjema (za najboljši scenarij in glavno moško vlogo Anthonyja Hopkinsa) nagrajeni film Oče.

Konzorcij Film in Maribor sestavljamo PEKARNA MAGDALENSKE MREŽE, DRUŠTVO ZA RAZVOJ FILMSKE KULTURE – DRFK, FILM FACTORY MARIBOR, ZAVOD MARS MARIBOR, DRUŠTVO MITRA “Filmske nedelje v Lutkovnem” pripravljamo v sodelovanju z LUTKOVNIM GLEDALIŠČEM MARIBOR

Povezava do originalnega članka
